title: 2007/249/EB: 2007 m. kovo 19 d. Tarybos sprendimas, iš dalies keičiantis Sprendimą 2001/822/EB dėl užjūrio šalių bei teritorijų ir Europos bendrijos asociacijos

text:
26.4.2007

               LT

               Europos Sąjungos oficialusis leidinys

               L 109/33

      TARYBOS SPRENDIMAS

   2007 m. kovo 19 d.
   iš dalies keičiantis Sprendimą 2001/822/EB dėl užjūrio šalių bei teritorijų ir Europos bendrijos asociacijos
   (2007/249/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 187 straipsnį,
   atsižvelgdama į Komisijos pasiūlymą,
   kadangi:

               (1)

               2001 m. lapkričio 27 d. Tarybos sprendimu 2001/822/EB dėl užjūrio šalių bei teritorijų ir Europos bendrijos asociacijos (Užjūrio asociacijos sprendimas) (1) nustatoma teisinė bazė, skirta užjūrio šalių ir teritorijų (toliau – UŠT) ekonominei ir socialinei plėtrai skatinti bei jų ir Bendrijos ekonominiams ryšiams stiprinti. Užjūrio asociacijos sprendimas taikomas iki 2011 m. gruodžio 31 d. Siekiant suderinti 10-ojo Europos plėtros fondo (2008–2013 m.) (toliau – 10-asis EPF) ir 2007–2013 m. daugiametės finansavimo programos trukmę, Užjūrio asociacijos sprendimo galiojimo laikotarpis turėtų būti pratęstas iki 2013 m. gruodžio 31 d.

               (2)

               Užjūrio asociacijos sprendimo II priede A nustatomos 2000–2007 m. laikotarpiui skiriamos lėšos. Atsižvelgiant į naujai įkurtą 10-ąjį EPF, turėtų būti skirta suma 2008–2013 m. laikotarpiui.

               (3)

               Reikėtų priimti perėjimą nuo 9-ojo EPF prie 10-ojo EPF reglamentuojančių taisyklių nuostatas UŠT atžvilgiu. Šios taisyklės turėtų būti nustatytos po 2007 m. gruodžio 31 d. pagal bendrąsias 9-ojo EPF ir ankstesnių EPF lėšų skyrimo taisykles, nustatytas 2005 m. gegužės 30 d. Taryboje posėdžiavusių valstybių narių vyriausybių atstovų Sprendimo 2005/446/EB, nustatančio galutinę datą dėl įsipareigojimo skirti lėšas iš 9-ojo EPF vykdymo (2), 1 straipsnyje bei Taryboje posėdžiavusių valstybių narių vyriausybių atstovų Vidaus susitarimo dėl Bendrijos pagalbos finansavimo pagal 2008–2013 m. daugiametę finansavimo programą vadovaujantis AKR ir EB partnerystės susitarimu ir dėl finansinės pagalbos skyrimo užjūrio šalims ir teritorijoms, kurioms taikoma EB sutarties ketvirta dalis (3) (10-ąjį EPF įsteigiantis vidaus susitarimas), 1 straipsnio 3 ir 4 dalyse.

               (4)

               Vidaus susitarimas, įsteigiantis 10-ąjį EPF, nustato visą UŠT skirtiną 286 mln. EUR sumą. Ši suma turėtų būti paskirstyta įvairiems instrumentams su EPF susijusiam finansiniam bendradarbiavimui plėtoti, ir turėtų būti nustatyti kriterijai ir elementai, pagal kuriuos apskaičiuojamos pagalbą gausiančių UŠT pradinės orientacinės lėšų sumos.

               (5)

               Atsižvelgiant į paskirstymą įvairiems instrumentams, skirtiems su EPF susijusiam finansiniam bendradarbiavimui plėtoti, turėtų būti užtikrinamas ypač regioniniam bendradarbiavimui ir integracijai skirtos paramos ir teritorinės paramos koordinavimas, kad būtų didinamas UŠT atsparumas sunkumams, su kuriais jos susiduria, nepaisant jų BNP vienam gyventojui arba kitų teritorinėms lėšoms nustatyti naudojamų elementų.

               (6)

               Finansinė pagalba UŠT turėtų būti skiriama pagal standartinius, objektyvius ir skaidrius kriterijus. Tokie kriterijai pirmiausia turėtų būti UŠT BNP lygis, jos gyventojų skaičius ir tęstinumas lyginant su ankstesniais EPF. I priede B nurodytoms „mažiausiai išsivysčiusioms UŠT“, o taip pat UŠT, kurioms dėl geografinės izoliacijos ar kitų apribojimų sunkiau bendradarbiauti ir integruotis regioniniu lygmeniu, turėtų būti taikomas specialus režimas.

               (7)

               Pranešdama apie EPF išlaidas valstybėms narėms ir Ekonominio bendradarbiavimo ir plėtros organizacijos (EBPO) Plėtros pagalbos komitetui, Komisija turėtų atskirti Oficialios plėtros pagalbos (OPP) veiklą nuo su OPP nesusijusios veiklos.

               (8)

               Ypatingas dėmesys turėtų būti skiriamas UŠT institucinių gebėjimų stiprinimui ir geram valdymui, įskaitant finansų, mokesčių ir teismų sritis.

               (9)

               Ypatingas dėmesys taip pat turėtų būti skiriamas UŠT, AKR valstybių ir Sutarties 299 straipsnio 2 dalyje nurodytų atokiausių regionų arba kitų dalyvių, esančių atitinkamuose UŠT regionuose, bendradarbiavimui stiprinti.

               (10)

               Veiklos finansavimo sąlygos pagal Užjūrio asociacijos sprendimo II C priede nurodytą UŠT priemonę turėtų būti suderintos su 2000 m. birželio 23 d. Kotonu pasirašyto Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimo (4) (toliau – AKR ir EB partnerystės susitarimas) atitinkamais peržiūrėtais II priedo straipsniais.

               (11)

               Būtina užtikrinti UŠT teisę toliau gauti finansavimą pagal temines bendrąsias Europos Sąjungos bendrojo biudžeto eilutes, be EPF. Užjūrio asociacijos sprendimo II E priede nurodyti teminiai reglamentai nuo 2007 m. sausio 1 d. buvo pakeisti 2006 m. gruodžio 18 d. Europos Parlamento ir Tarybos reglamentu (EB) Nr. 1905/2006, nustatančiu vystymąsi remiančio bendradarbiavimo finansavimo priemonę (5). Todėl II E priedas turėtų būti iš dalies pakeistas, kad nuorodos į minėtus reglamentus būtų pakeistos nuoroda į naująją finansavimo priemonę. Siekiant užtikrinti tęstinumą, toks pakeitimas turėtų būti taikomas nuo 2007 m. sausio 1 d.

               (12)

               Atsižvelgiant į ypatingą UŠT ir valstybių narių, su kuriomis jos yra susijusios, ryšį, UŠT dalyvavimo horizontaliosiose Bendrijos programose galimybė turėtų būti išdėstyta apibendrintai, kad UŠT galėtų dalyvauti programose, kurios yra atviros valstybėms narėms, su kuriomis UŠT yra susijusios, pagal programų taisykles ir tikslus bei priemones, taikomas valstybėms narėms, su kuriomis UŠT yra susijusios. Siekiant leisti UŠT dalyvauti nuo naujojo programavimo laikotarpio pradžios, šis pakeitimas turėtų būti taikomas nuo 2007 m. sausio 1 d.

               (13)

               Remiantis Komisijos pranešimu, 2008–2009 m. turėtų būti atlikta visų Europos Sąjungos išlaidų ir išteklių, įskaitant UŠT finansavimą, aspektų peržiūra.

               (14)

               Dabartiniai techniniai pakeitimai neprieštarauja paskesniam Užjūrio asociacijos sprendimo pakartotiniam svarstymui, ypač pagal jo 62 straipsnį,

         NUSPRENDĖ:
   1 straipsnis
   Tarybos sprendimas 2001/822/EB iš dalies keičiamas taip:

               1)

               23 straipsnio ketvirta pastraipa pakeičiama taip:
               „Finansinės ir apskaitos procedūros, taikytinos UŠT finansinio bendradarbiavimo plėtojimui pagal 9-ąjį EPF, nustatomos 9-ojo EPF finansų reglamente. Finansinės ir apskaitos procedūros, taikytinos UŠT finansinio bendradarbiavimo plėtojimui pagal 10-ąjį EPF, nustatomos 10-ojo EPF finansiniame reglamente.“

               2)

               24 straipsnis papildomas šia dalimi:
               „9.   Įgyvendinant 10-ąjį EPF taikomos atitinkamos Vidaus susitarimo, įsteigiančio 10-ąjį EPF, nuostatos.“

               3)

               25 straipsnio 1 dalyje žodžiai „laikotarpiui nuo 2000 m. iki 2007 m.“ pakeičiami žodžiais „laikotarpiams nuo 2000 m. iki 2007 m. ir nuo 2008 m. iki 2013 m.“

               4)

               31 straipsnis pakeičiamas taip:
               „31 straipsnis
               Techninė pagalba
               1.   Komisijos iniciatyva arba jos vardu studijos ir techninės pagalbos priemonės gali būti finansuojamos, siekiant užtikrinti šio sprendimo įgyvendinimui ir II priedo A 1 straipsnio 1 dalies c punkte nurodytam bendram jo įvertinimui būtiną parengimą, stebėjimą, vertinimą ir priežiūrą.
               Tokios studijos ir techninės pagalbos priemonės finansuojamos suteikiant bendrą paskirtą negrąžinamą sumą.
               2.   UŠT iniciatyva ir atsižvelgiant į Komisijos nuomonę, gali būti finansuojamos studijos ir techninės pagalbos priemonės, kurios yra susijusios su BPD numatytos veiklos įgyvendinimu.
               Pagal 9-ąjį EPF tokios studijos ir techninės pagalbos priemonės finansuojamos iš atitinkamai UŠT skirtų lėšų. Pagal 10-ąjį EPF jos finansuojamos suteikiant bendrą paskirtą negrąžinamą sumą.“

               5)

               Įterpiamas šis straipsnis:
               „33a straipsnis
               1.   Po 2007 m. gruodžio 31 d. arba po Vidaus susitarimo, įsteigiančio 10-ąjį EPF, įsigaliojimo dienos, jeigu ji vėlesnė, 9-ojo EPF ir buvusių EPF likučiai nebeskirstomi, išskyrus likučius ir po šios įsigaliojimo datos sugrąžintas lėšas, susidariusias dėl pirminių žemės ūkio produktų eksporto pajamų stabilizavimo sistemos (STABEX) pagal iki 9-ojo EPF buvusius EPF, ir lėšų, skirtų II C priede nurodytos priemonės ištekliams finansuoti pagal 9-ąjį EPF, likučius bei kompensacijas, išskyrus susijusias palūkanų subsidijas.
               2.   Lėšos, kurios lieka neišnaudotos pagal 9-ąjį EPF vykdomuose projektuose, ir buvusių EPF lėšos po 2007 m. gruodžio 31 d. nebeskirstomos, nebent Taryba, remdamasi Komisijos pasiūlymu, vieningai nuspręstų kitaip, išskyrus po šios įsigaliojimo datos sugrąžintas STABEX lėšas, kurios automatiškai perkeliamos pagal II Aa priedo 3 straipsnio 1 dalį finansuojamoms atitinkamoms preliminarioms teritorinėms programoms, ir II C priede nurodytos priemonės ištekliams finansuoti pagal 9-ąjį EPF skirtas lėšas, išskyrus susijusias palūkanų subsidijas.“

               6)

               58 straipsnis pakeičiamas taip:
               „58 straipsnis
               UŠT atviros programos
               Asmenys iš UŠT ir taikytinais atvejais atitinkamos UŠT viešosios ir (arba) privačios įstaigos bei institucijos turi teisę dalyvauti Bendrijos programose pagal programų taisykles ir tikslus bei priemones, taikomas tai valstybei narei, su kuria UŠT yra susijusios. Programos taikomos UŠT piliečiams pagal kvotą, skirtą valstybei narei, su kuria atitinkama UŠT yra susijusi, jeigu pagal atitinkamą programą tokia kvota yra taikoma.
               Pagrindinės programos, kurios yra atviros UŠT, yra išvardytos II F priede, o taip pat visos vėlesnės programos.“

               7)

               63 straipsnyje skaičius „2011“ pakeičiamas skaičiumi „2013“.

               8)

               II A priedo 1 straipsnio 1 dalies c punkte žodžiai „dvejiems metams“ pakeičiami žodžiais „ketveriems metams“.

               9)

               Po II A priedo įterpiamas naujas II Aa priedas, kurio tekstas išdėstytas šio sprendimo I priede.

               10)

               II B priedas iš dalies keičiamas taip:

                           a)

                           1 straipsnis pakeičiamas taip:
                           „1 straipsnis
                           1.   Ne didesnę kaip 20 mln. EUR sumą, numatytą Vidaus susitarimo, įsteigiančio 9-ąjį EPF, 5 straipsnyje, suteikia EIB paskolomis iš savo nuosavų išteklių, taikant jo statutuose ir šiame priede nustatytas sąlygas.
                           2.   Ne didesnę kaip 30 mln. EUR sumą, numatytą Vidaus susitarimo, įsteigiančio 10-ąjį EPF, 3 straipsnyje, suteikia EIB paskolomis iš savo nuosavų išteklių, taikant jo statutuose ir šiame priede nustatytas sąlygas.“;

                           b)

                           2 straipsnio 2 dalies c punktas pakeičiamas taip:

                                       „c)

                                       9-ojo EPF laikotarpiu palūkanų subsidijos suma, apskaičiuota pagal jos vertę paskolos išmokėjimo dienomis, suteikiama iš skirtos palūkanų subsidijos, nustatytos II A priedo 3 straipsnio 3 dalies d punkte, ir sumokama tiesiai EIB;
                                       10-ojo EPF laikotarpiu palūkanų subsidijos suma, apskaičiuota pagal jos vertę paskolos išmokėjimo dienomis, suteikiama iš skirtos palūkanų subsidijos, nustatytos II Aa priedo 1 straipsnio 1 dalies b punkte, ir sumokama tiesiai EIB;
                                       Palūkanų subsidijos gali būti kapitalizuojamos arba panaudojamos negrąžintinų paskolų forma su projektais susijusiai techninei pagalbai, visų pirma UŠT finansinėms institucijoms remti.“

               11)

               II C priedas pakeičiamas šio sprendimo II priede išdėstytu tekstu.

               12)

               II E priedas pakeičiamas šio sprendimo III priede išdėstytu tekstu.

               13)

               II F priedas pakeičiamas šio sprendimo IV priede išdėstytu tekstu.

         2 straipsnis
   Įsigaliojimas
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Tačiau 1 straipsnio 6, 12 ir 13 punktai taikomi nuo 2007 m. sausio 1 d.

      Priimta Briuselyje, 2007 m. kovo 19 d.

            Tarybos vardu

            Pirmininkas

         H. SEEHOFER

      (1)  OL L 314, 2001 11 30, p. 1.

      (2)  OL L 156, 2005 6 18, p. 19.

      (3)  OL L 247, 2006 9 9, p. 32.

      (4)  OL L 317, 2000 12 15, p. 3. Susitarimas su paskutiniais pakeitimais, padarytais AKR ir EB Ministrų tarybos sprendimu Nr. 1/2006 (OL L 247, 2006 9 9, p. 22).

      (5)  OL L 378, 2006 12 27, p. 41.

      I PRIEDAS

            „II Aa PRIEDAS
            BENDRIJOS FINANSINĖ PAGALBA: 10-asis EPF
            1 straipsnis
            Paskirstymas įvairiems instrumentams
            1.   Šio sprendimo tikslais per šešerių metų laikotarpį nuo 2008 m. sausio 1 d. iki 2013 m. gruodžio 31 d. visa 286 mln. EUR Bendrijos finansinės pagalbos suma pagal 10-ąjį EPF, nustatyta 10-ąjį EPF įsteigiančiu vidaus susitarimu, paskirstoma taip:

                        a)

                        250 mln. EUR – negrąžintinoms išmokoms programuojamai paramai, skirtai ilgalaikei plėtrai, humanitarinei pagalbai, pagalbai ypatingų nelaimių atvejais, pagalbai pabėgėliams ir papildomai paramai eksporto pajamų svyravimo atvejais, o taip pat paramai regioniniam bendradarbiavimui ir integracijai;

                        b)

                        30 mln. EUR – II C priede nurodytai UŠT priemonei finansuoti, iš kurių ne didesnė kaip 1,5 mln. EUR suma atidedama subsidijuoti palūkanas už veiklos finansavimą iš EIB nuosavų išteklių pagal II B priedą arba pagal UŠT investicinę priemonę;

                        c)

                        6 mln. EUR – studijoms ir techninės pagalbos priemonėms pagal šio sprendimo 31 straipsnį.

                  2.   10-ojo EPF lėšų nebegalima skirstyti po 2013 m. gruodžio 31 d., nebent Taryba, remdamasi Komisijos pasiūlymu, vieningai nuspręstų kitaip.
            3.   Jei šio straipsnio 1 dalyje numatytos lėšos išnaudojamos dar nepasibaigus šio sprendimo galiojimui, Taryba imasi atitinkamų priemonių.
            2 straipsnis
            Išteklių administravimas
            EIB administruoja paskolas iš II B priede nurodytų nuosavų išteklių ir veiklą, finansuojamą pagal II C priede nurodytą UŠT priemonę. Visus kitus finansinius išteklius pagal šį sprendimą administruoja Komisija.
            3 straipsnis
            Paskirstymas įvairioms UŠT
            250 mln. EUR suma, minėta 1 straipsnio 1 dalies a punkte, paskirstoma pagal UŠT poreikius ir veiklos rezultatus, taikant šiuos kriterijus:

                        1.

                        195 mln. EUR A suma skiriama UŠT visų pirma bendruosiuose programavimo dokumentuose nurodytoms iniciatyvoms finansuoti, įskaitant prioritetinę socialinės plėtros ir aplinkos apsaugos veiklą kovos su skurdu sistemoje. Prireikus visuose bendruosiuose programavimo dokumentuose ypatingas dėmesys skiriamas veiksmams, kuriais siekiama stiprinti pagalbą gaunančių UŠT valdymą ir, kai tinkama, numatomam planuojamų veiksmų tvarkaraščiui.
                        Skiriant A sumą atsižvelgiama į gyventojų skaičių, bendrojo nacionalinio produkto (BNP) lygį, pagal ankstesnius EPF skirtų lėšų kiekį ir panaudojimą, sunkumus dėl geografinės izoliacijos ir šio sprendimo 3 straipsnyje minėtas struktūrines bei kitas mažiausiai išsivysčiusių UŠT kliūtis. Lėšos skiriamos taip, kad jas būtų galima veiksmingai panaudoti. Dėl lėšų skyrimo sprendžiama remiantis subsidiarumo principu.
                        Ši suma paprastai skiriama UŠT, kurių BNP vienam gyventojui, remiantis prieinamais statistikos duomenimis, nėra didesnis už Bendrijos BNP vienam gyventojui.

                        2.

                        40 mln. EUR skiriama remti regioniniam bendradarbiavimui ir integracijai pagal šio sprendimo 16 straipsnį, įskaitant 7 straipsnyje numatytą dialogą ir partnerystės veiklą, bei pasirengimo regioninėms nelaimėms ir jų pasekmių likvidavimo iniciatyvoms ir, derinant su kitais Bendrijos finansiniais instrumentais, bendradarbiavimui tarp UŠT ir Sutarties 299 straipsnio 2 dalyje nurodytų atokiausių regionų.

                        3.

                        1 dalis netaikoma Grenlandijai.

                        4.

                        Nepaskirstytas 15 mln. EUR B rezervas atidedamas šiems tikslams:

                                    a)

                                    humanitarinei pagalbai, pagalbai ypatingų nelaimių atvejais ir pabėgėliams skirtai pagalbai UŠT finansuoti ir prireikus papildomai paramai eksporto pajamų svyravimo atveju pagal II D priedą;

                                    b)

                                    naujoms sumoms skirti atsižvelgiant į UŠT poreikių ir rezultatų kitimą, kaip nurodyta 1 dalyje.

                              Rezultatai vertinami objektyviai ir skaidriai, atsižvelgiant į skirtų išteklių panaudojimą, vykdomos veiklos veiksmingą įgyvendinimą, skurdo švelninimą ir mažinimą ir priimtas tvarios plėtros priemones.

                        5.

                        Vadovaudamasi šio straipsnio 1, 2, 3 ir 4 dalimis, pagal šio sprendimo 24 straipsnį Komisija patvirtina pagal 10-ąjį EPF paskirstytas orientacines sumas.

                        6.

                        Atlikus tarpinę peržiūrą, Komisija gali priimti sprendimą dėl kitokio šiame straipsnyje minėtų nepaskirstytų lėšų paskirstymo. Šios peržiūros ir sprendimo dėl naujo paskirstymo priėmimo tvarka priimama šio sprendimo 24 straipsnyje nustatyta tvarka.“

      II PRIEDAS

            „II C PRIEDAS
            BENDRIJOS FINANSINĖ PAGALBA: UŠT INVESTICINĖ PRIEMONĖ
            1 straipsnis
            Tikslas
            Įkuriama UŠT investicinė priemonė (toliau – priemonė) verslo požiūriu gyvybingoms visų pirma privataus sektoriaus įmonėms, bet taip pat ir viešojo sektoriaus įmonėms, remiančioms privataus sektoriaus plėtrą, skatinti.
            Priemonės finansavimo veiklai ir paskoloms iš EIB nuosavų išteklių taikomos tokios sąlygos, kokios yra nustatytos šiame priede ir II B priede. Įgyvendinant 9-ąjį EPF taikomi 9-ojo EPF Vidaus susitarimo 29 ir 30 straipsniai. Įgyvendinant 10-ąjį EPF taikomos atitinkamos Vidaus susitarimo, įsteigiančio 10-ąjį EPF, nuostatos.
            Šios lėšos turinčioms teisę jas gauti įmonėms išmokamos tiesiogiai arba netiesiogiai per tokią teisę turinčius investicinius fondus ir (arba) finansinius tarpininkus.
            2 straipsnis
            Priemonės ištekliai
            1.   Priemonės ištekliai gali būti naudojami, inter alia:

                        a)

                        suteikti rizikos kapitalą, taikant šias formas:

                                    i)

                                    dalyvavimas UŠT įmonių, įskaitant finansines institucijas, nuosavybės vertybiniuose popieriuose;

                                    ii)

                                    kvazikapitalo pagalba UŠT įmonėms, įskaitant finansines institucijas;

                                    iii)

                                    užsienio ir vietiniams investuotojams bei skolintojams suteikiamos garantijos ir kitoks kredito užtikrinimas, kuris gali būti taikomas politinės ar kitokios su investicijomis susijusios rizikos atvejais;

                        b)

                        suteikti įprastas paskolas.

                  2.   Dalyvauti nuosavybės vertybiniuose popieriuose paprastai reiškia turėti ne kontrolinį akcijų paketą, už kurį pajamos gaunamos atsižvelgiant į atitinkamo projekto veiklos rezultatus.
            3.   Kvazikapitalo pagalba gali būti teikiama akcininkų avansų, konvertuojamų obligacijų, sąlyginių, subordinuotų ir dalyvavimo paskolų forma ar kokia nors kita panašia pagalbos forma. Tokia pagalba – tai visų pirma:

                        a)

                        sąlyginės paskolos, kurių aptarnavimas ir (arba) trukmė siejama su tam tikrų sąlygų, susijusių su projekto rezultatais, įvykdymu; konkrečiais atvejais, kai sąlyginės paskolos suteikiamos tyrimams prieš investicijas atlikti ar kitokiai su projektu susijusiai pagalbai, nuo paskolos aptarnavimo gali būti atleista, jei investicijos nebuvo padarytos;

                        b)

                        dalyvavimo paskolos, kurių aptarnavimas ir (arba) trukmė siejama su projekto finansiniu pajamingumu;

                        c)

                        subordinuotosios paskolos, kurios grąžinamos tik po to, kai yra atlikti visi kiti atsiskaitymai.

                  4.   Suteikiant paskolą, nurodomas atlygis už kiekvieną operaciją.
            Tačiau:

                        a)

                        sąlyginių arba dalyvavimo paskolų atveju atlygis – tai nustatyta paprastai ne didesnė kaip 3 % palūkanų norma ir kintamasis komponentas, susijęs su projekto rezultatais;

                        b)

                        subordinuotųjų paskolų atveju palūkanų norma siejama su rinka.

                  5.   Garantijų dydis turi atspindėti apdraustą riziką ir būdingus veiklos ypatumus.
            6.   Paprastųjų paskolų palūkanų norma susideda iš orientacinės palūkanų normos, kurią EIB taiko panašioms paskoloms su tokios pat trukmės lengvatiniu laikotarpiu ir skolos grąžinimo terminu, ir priemokos, kurią nustato EIB.
            7.   Paprastosios paskolos gali būti suteikiamos koncesinėmis sąlygomis šiais atvejais:

                        a)

                        infrastruktūros projektams mažiausiai išsivysčiusiose UŠT, pokonfliktinėse arba stichinę nelaimę patyrusiose UŠT, kurie yra būtini privataus sektoriaus plėtrai. Tokiais atvejais paskolos palūkanų norma sumažinama 3 %;

                        b)

                        projektams, kuriuose vykdoma pertvarka dėl privatizavimo, arba projektams, kuriais teikiama didelė ir aiškiai įrodoma socialinė arba ekologinė nauda. Tokiais atvejais paskolos gali būti skiriamos, suteikiant palūkanų subsidiją, kurios suma ir forma nustatoma atsižvelgiant į projekto konkrečius ypatumus. Tačiau palūkanų subsidija negali būti didesnė kaip 3 %.

                  Bet kuriuo atveju a ir b punktuose numatytais atvejais galutinė paskolų norma neturi būti mažesnė kaip 50 % orientacinės normos.
            8.   Šiems koncesiniams tikslams lėšos suteikiamos iš priemonės lėšų ir neturi viršyti 5 % bendros sumos, kuri investicijos finansavimui buvo skirta pagal priemonę ir EIB iš jo nuosavų išteklių.
            9.   Palūkanų subsidijos gali būti kapitalizuojamos arba panaudojamos negrąžintinų paskolų forma. Siekiant sustiprinti su projektu susijusią techninę pagalba, ypač skirtą UŠT finansinėmis institucijomis, palūkanų normos subsidijoms galima skirti iki 10 % biudžeto.
            3 straipsnis
            Priemonės veikla
            1.   Priemonė veikia visuose ekonominiuose sektoriuose ir remia privačių ir komerciniu pagrindu veikiančių viešojo sektoriaus subjektų investicijas, įskaitant įplaukas duodančią ekonominę ir technologinę infrastruktūrą, kuri yra gyvybingai svarbi privačiam sektoriui. Priemonė:

                        a)

                        valdoma kaip atnaujinamasis fondas, siekiant, kad jis būtų finansiškai tvarus. Ji veikia pagal rinkos sąlygas, pagal ją stengiamasi neiškraipyti vietinių rinkų ir neišstumti privačių finansinių šaltinių;

                        b)

                        pagal ją remiamas UŠT finansų sektorius ir aktyvinami bei mobilizuojami ilgalaikiai vietiniai ištekliai ir pritraukiami privatūs užsienio skolintojai ir investuotojai į UŠT vykdomus projektus;

                        c)

                        pagal ją prisiimama dalis jos finansuojamų projektų rizikos, jos subalansuotą finansavimą užtikrina visa programa, o ne pavienės operacijos, ir

                        d)

                        pagal ją siekiama nukreipti lėšas per UŠT institucijas ir programas, skatinančias mažųjų ir vidutinių įmonių (MVĮ) plėtrą.

                  2.   Išlaidos, kurias EIB patiria administruodamas priemonę, atlyginamos. Pirmaisiais dvejais antrojo finansinio protokolo galiojimo metais šį atlygį sudarys iki 2 % bendros pradinės priemonės sumos per metus. Vėliau EIB atlygį sudarys nustatyto dydžio dalis – 0,5 % pradinės skiriamos sumos per metus ir kintanti dalis – iki 1,5 % UŠT vykdomiems projektams finansuoti skirtų priemonės lėšų per metus. Atlygis finansuojamas iš priemonės.
            3.   Pasibaigus šio sprendimo galiojimo laikui ir tuo atveju, jeigu Taryba nepriima konkretaus sprendimo, kaupiamieji grynieji srautai, kurie sugrįžta į priemonę, perkeliami į kitą UŠT finansinę priemonę.
            4 straipsnis
            Sąlygos, susijusios su užsienio valiutos kurso rizika
            Siekiant sumažinti valiutų kurso svyravimo pasekmes, valiutų kurso rizikos problemos sprendžiamos taip:

                        a)

                        dalyvavimo nuosavybės vertybiniuose popieriuose, siekiant padidinti įmonės nuosavas lėšas, atveju valiutų kurso rizika paprastai dengiama pagal priemonę;

                        b)

                        MVĮ rizikos kapitalo finansavimo atveju valiutų kurso rizika paprastai dalijasi Bendrija ir kitos dalyvaujančios šalys. Paprastai valiutų kurso rizika dalijamasi po lygiai;

                        c)

                        kai įmanoma ir tikslinga, ypač makroekonomiškai ir finansiškai stabiliose šalyse, priemone siekiama teikti paskolas vietine UŠT valiuta, taip prisiimant užsienio valiutos kurso riziką.“

      III PRIEDAS

            „II E PRIEDAS
            BENDRIJOS FINANSINĖ PAGALBA: BIUDŽETO PAGALBA BESIVYSTANČIOMS ŠALIMS
            Nepažeidžiant būsimų biudžeto nuostatų pakeitimų, UŠT naudojasi šiais veiksmais, nustatytais besivystančioms šalims Europos Sąjungos bendrajame biudžete:

                        1.

                        Teminėmis programomis, kurioms taikomas 2006 m. gruodžio 18 d. Europos Parlamento ir Tarybos reglamentas (EB) Nr. 1905/2006, nustatantis vystymąsi remiančio bendradarbiavimo finansavimo priemonę (VRBP) (1), ir pagal kurias tiesiogiai remiama Europos bendrijos plėtros ir bendradarbiavimo politika.

                        2.

                        Reabilitacijos ir atstatymo veikla, kuriai taikomas 2006 m. lapkričio 15 d. Europos Parlamento ir Tarybos reglamentas (EB) Nr. 1717/2006, nustatantis stabilumo priemonę (2).

                        3.

                        Humanitarine pagalba, numatyta 1996 m. birželio 20 d. Tarybos reglamentu (EB) Nr. 1257/96 dėl humanitarinės pagalbos (3).

         (1)  OL L 378, 2006 12 27, p. 41.

         (2)  OL L 327, 2006 11 24, p. 1.

         (3)  OL L 163, 1996 7 2, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 1882/2003 (OL L 284, 2003 10 31, p. 1).“

      IV PRIEDAS

            „II F PRIEDAS
            KITA BENDRIJOS PAGALBA: DALYVAVIMAS BENDRIJOS PROGRAMOSE
            Pagal šio sprendimo 58 straipsnį toliau nurodytos programos ir visos po jų vyksiančios programos, be kita ko, taikomos UŠT piliečiams pagal kvotą, skirtą valstybei narei, su kuria atitinkama UŠT yra susijusi, jeigu pagal atitinkamą programą tokia kvota yra taikoma:

                        1.

                        Švietimo ir mokymo programos:

                                    —

                                    Veiksmų programa visą gyvenimą trunkančio mokymosi srityje (2007–2013 m.), patvirtinta 2006 m. lapkričio 15 d. Europos Parlamento ir Tarybos sprendimu Nr. 1720/2006/EB, nustatančiu veiksmų programą mokymosi visą gyvenimą srityje (1);

                                    —

                                    „Veiklaus jaunimo“ programa (2007–2013 m.), patvirtinta 2006 m. lapkričio 15 d. Europos Parlamento ir Tarybos sprendimu Nr. 1719/2006/EB, nustatančiu 2007–2013 m. programą „Veiklus jaunimas“ (2).

                        2.

                        Programos pagal Konkurencingumo ir inovacijų bendrąją programą (KIBP) (2007–2013 m.), patvirtintą 2006 m. spalio 24 d. Europos Parlamento ir Tarybos sprendimu Nr. 1639/2006/EB dėl Konkurencingumo ir inovacijų bendrosios programos įsteigimo (2007–2013 m.) (3).

                        3.

                        Programos pagal Europos bendrijos septintąją pagrindų programą, patvirtintą 2006 m. gruodžio 18 d. Europos Parlamento ir Tarybos sprendimu Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (4).

                        4.

                        Kultūros ir audiovizualinės programos:

                                    —

                                    Europos garso ir vaizdo įrašų sektoriaus rėmimo programa (MEDIA 2007), patvirtinta 2006 m. lapkričio 15 d. Europos Parlamento ir Tarybos sprendimu Nr 1718/2006/EB dėl Europos audiovizualinio sektoriaus rėmimo programos (MEDIA 2007) įgyvendinimo (5);

                                    —

                                    Kultūra (2007–2013 m.), patvirtinta 2006 m. gruodžio 12 d. Europos Parlamento ir Tarybos sprendimu Nr. 1903/2006/EB, nustatančiu programą Kultūra (2007–2013 m.) (6).

                        5.

                        Japonijos ŽIMP (Žmogiškųjų išteklių mokymo programa Japonijoje) programa ir aktualios misijos, numatytos 1992 m. gegužės 18 d. Tarybos sprendime 92/278/EEB dėl EB ir Japonijos pramoninio bendradarbiavimo centro stiprinimo (7).

         (1)  OL L 327, 2006 11 24, p. 45.

         (2)  OL L 327, 2006 11 24, p. 30.

         (3)  OL L 310, 2006 11 9, p. 15.

         (4)  OL L 412, 2006 12 30, p. 1.

         (5)  OL L 327, 2006 11 24, p. 12.

         (6)  OL L 378, 2006 12 27, p. 22.

         (7)  OL L 144, 1992 5 26, p. 19.“


title: 2008/157/EB: 2008 m. vasario 18 d. Tarybos sprendimas dėl principų, prioritetų ir sąlygų, įvardytų Stojimo partnerystės su Turkijos Respublika programoje, ir panaikinantis Sprendimą 2006/35/EB

text:
26.2.2008

               LT

               Europos Sąjungos oficialusis leidinys

               L 51/4

      TARYBOS SPRENDIMAS

   2008 m. vasario 18 d.
   dėl principų, prioritetų ir sąlygų, įvardytų Stojimo partnerystės su Turkijos Respublika programoje, ir panaikinantis Sprendimą 2006/35/EB
   (2008/157/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2001 m. vasario 26 d. Tarybos reglamentą (EB) Nr. 390/2001 dėl paramos Turkijai pagal pasirengimo stojimui strategiją, visų pirma dėl Stojimo partnerystės įkūrimo (1), ypač į jo 2 straipsnį,
   atsižvelgdama į Komisijos pasiūlymą,
   kadangi:

               (1)

               Reglamente (EB) Nr. 390/2001 numatoma, kad Taryba, Komisijos pasiūlymu, kvalifikuota balsų dauguma priima sprendimą dėl principų, prioritetų, tarpinių tikslų ir sąlygų, įvardytų Stojimo partnerystės programoje, kuri bus pateikta Turkijai, taip pat dėl vėlesnių jai taikytinų svarbių pakeitimų.

               (2)

               Tuo remdamasi 2001 m. ir 2003 m. Taryba priėmė Stojimo partnerystės su Turkija programą (2).

               (3)

               2004 m. Komisijos rekomendacijoje dėl Turkijos pabrėžiama, kad Europos Sąjunga turėtų toliau stebėti politinių reformų procesą, o 2005 m. turėtų būti pateiktas patikslintos Stojimo partnerystės programos pasiūlymas. 2006 m. sausio mėn. Taryba priėmė patikslintą partnerystės programą (3).

               (4)

               2004 m. gruodžio mėn. Europos Vadovų Taryba nusprendė, kad Europos Sąjunga, remdamasi Stojimo partnerystės programa, kurioje nustatyti reformų proceso prioritetai, toliau atidžiai stebės, kaip vyksta politinės reformos.

               (5)

               2005 m. spalio 3 d. valstybės narės pradėjo derybas su Turkija dėl jos narystės Europos Sąjungoje. Šių derybų pažanga priklausys nuo Turkijos rengiantis narystei daromos pažangos, kuri bus vertinama, inter alia, pagal tai, kaip įgyvendinama reguliariai tikslinama Stojimo partnerystės programa.

               (6)

               Komisijos komunikate dėl plėtros strategijos ir pagrindinių 2006–2007 m. uždavinių nurodyta, jog partnerystės programos bus atnaujintos 2007 m. pabaigoje.

               (7)

               2006 m. gruodžio 11 d. Taryba susitarė, kad valstybės narės Tarpvyriausybinėje konferencijoje nepriims sprendimo pradėti derybas dėl aštuonių skyrių, apimančių politikos sritis, susijusias su Kipro Respublikai Turkijos taikomais apribojimais, taip pat nepriims sprendimo preliminariai uždaryti skyrius, kol Komisija nepatikrins, ar Turkija įvykdė įsipareigojimus, susijusius su papildomu protokolu.

               (8)

               2006 m. liepos 17 d. Taryba priėmė Reglamentą (EB) Nr. 1085/2006, nustatantį Pasirengimo narystei pagalbos priemonę (IPA) (4), kuriuo nustatoma nauja finansinės paramos narystės siekiančioms šalims sistema.

               (9)

               Todėl tikslinga priimti patikslintą Stojimo partnerystės programą, kuria būtų atnaujinta dabartinė partnerystės programa, siekiant nustatyti atnaujintus tolesnio darbo prioritetus, remiantis Turkijos pasirengimo tolesnei integracijai į Europos Sąjungą 2007 m. pažangos ataskaitos išvadomis.

               (10)

               Kad pasirengtų narystei, Turkija turėtų parengti planą, kuriame būtų numatytas tvarkaraštis ir konkrečios priemonės šioje Stojimo partnerystės programoje numatytiems prioritetams įgyvendinti.

               (11)

               Sprendimas 2006/35/EB turėtų būti panaikintas,

         NUSPRENDĖ:
   1 straipsnis
   Laikantis Reglamento (EB) Nr. 390/2001 2 straipsnio, Stojimo partnerystės su Turkija programoje įvardyti principai, prioritetai, tarpiniai tikslai ir sąlygos yra pateikiami pridedamame priede.
   2 straipsnis
   Stojimo partnerystės programos įgyvendinimą, remdamiesi Komisijos pateiktomis metinėmis ataskaitomis, tikrina ir stebi Asociacijos susitarimu įkurti organai ir Taryba.
   3 straipsnis
   Sprendimas 2006/35/EB yra panaikinamas.
   4 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Briuselyje, 2008 m. vasario 18 d.

            Tarybos vardu

            Pirmininkas

         D. RUPEL

      (1)  OL L 58, 2001 2 28, p. 1.

      (2)  Sprendimas 2001/235/EB (OL L 85, 2001 3 24, p. 13) ir Sprendimas 2003/398/EB (OL L 145, 2003 6 12, p. 40).

      (3)  Sprendimas 2006/35/EB (OL L 22, 2006 1 26, p. 34).

      (4)  OL L 210, 2006 7 31, p. 82.

      PRIEDAS
      2007 m. TURKIJOS STOJIMO PARTNERYSTĖS PROGRAMA
      1.   ĮVADAS
      1997 m. gruodžio mėn. Liuksemburge vykusiame susitikime Europos Vadovų Taryba nusprendė, kad Stojimo partnerystės programa bus pagrindinis patobulintos pasirengimo stojimui strategijos elementas, į vientisą sistemą sutelkiantis visų formų pagalbą šalims kandidatėms. Tokiu būdu Bendrija savo pagalbą skiria atsižvelgdama į konkrečius kiekvienos šalies kandidatės poreikius, kad padėtų įveikti konkrečias su stojimu susijusias problemas.
      Pirmąją Stojimo partnerystės su Turkija programą Taryba priėmė 2001 m. kovo mėn. 2002 m. spalio mėn. Komisijos Plėtros strategijos dokumente buvo nurodyta, kad Komisija pasiūlys patikslintą Stojimo partnerystės su Turkija programą. 2003 m. kovo mėn. Komisija pateikė patikslintą Stojimo partnerystės programą, kurią Taryba priėmė tų pačių metų gegužės mėn. 2004 m. spalio mėn. rekomendacijoje Komisija pasiūlė, kad, siekiant užtikrinti politinių reformų proceso tvarumą ir negrįžtamumą, ES turėtų toliau atidžiai stebėti politinių reformų pažangą. Visų pirma 2005 m. Komisija pasiūlė priimti patikslintą Stojimo partnerystės programą, kurią Taryba priėmė 2006 m. sausio mėn. Atsižvelgiant į numatomą trumpalaikių partnerystės programų prioritetų įgyvendinimo pažangą, partnerystės programas įprasta atnaujinti kas dvejus metus. Todėl Komisija siūlo atnaujinti Stojimo partnerystės programą.
      Turkija turėtų parengti planą, kuriame būtų numatytas tvarkaraštis ir konkrečios priemonės Stojimo partnerystės programoje numatytiems prioritetams įgyvendinti.
      Patikslinta Stojimo partnerystės programa yra pagrindas, kuriuo grindžiamos įvairios politinės/finansinės priemonės, kurios bus naudojamos padedant Turkijai pasirengti narystei. Visų pirma patikslinta Stojimo partnerystės programa bus grindžiamos būsimos politinės reformos; ja remiantis bus vertinama būsima pažanga.
      2.   PRINCIPAI
      Pagrindiniai Turkijai nustatyti prioritetai yra susiję su jos gebėjimu atitikti 1993 m. Kopenhagos Vadovų Tarybos nustatytus kriterijus ir 2005 m. spalio 3 d. Tarybos priimtose bendrosiose derybų nuostatose išdėstytus reikalavimus.
      3.   PRIORITETAI
      Šioje Stojimo partnerystės programoje išvardyti prioritetai buvo pasirinkti remiantis tuo, jog yra realu tikėtis, kad šalis per kelis ateinančius metus gali juos įgyvendinti arba padaryti didelę pažangą juos įgyvendindama. Trumpalaikiai prioritetai, kurie turėtų būti įgyvendinti per vienerius dvejus metus, skiriami nuo vidutinės trukmės prioritetų, kurie turėtų būti įgyvendinti per trejus ketverius metus. Prioritetai yra susiję su teisės aktais ir jų įgyvendinimu.
      Patikslintoje Stojimo partnerystės programoje nurodomos prioritetinės Turkijos rengimosi narystei sritys. Vis dėlto Turkija turės išspręsti visus pažangos ataskaitose nurodytus klausimus, be kita ko, sustiprinti politinių reformų procesą, kad užtikrintų jo negrįžtamumą ir vienodą įgyvendinimą visoje šalyje ir visais administravimo lygiais. Taip pat svarbu, kad Turkija įvykdytų įsipareigojimus suderinti teisės aktus ir įgyvendinti acquis, laikydamasi įsipareigojimų pagal Asociacijos susitarimą, įsipareigojimų dėl muitų sąjungos ir susijusių EB ir Turkijos Asociacijos tarybos sprendimų, pavyzdžiui, dėl prekybos žemės ūkio produktais režimo.
      3.1.   TRUMPALAIKIAI PRIORITETAI
      Politinis dialogas
      Demokratija ir teisinė valstybė
      Viešasis administravimas

                  —

                  Tęsti viešojo administravimo ir personalo politikos reformą siekiant užtikrinti didesnį veiksmingumą, atskaitomybę ir skaidrumą.

                  —

                  Stiprinti vietos administracijos institucijas reformuojant centrinę administraciją, perduodant valdžią vietos administracijos institucijoms ir suteikiant joms reikiamus išteklius.

                  —

                  Įgyvendinti teisės aktus, kuriais siekiama sukurti visu pajėgumu veikiančią ombudsmeno sistemą.

                  —

                  Priimti ir įgyvendinti teisės aktus dėl Audito Rūmų.

            Saugumo pajėgų civilinė kontrolė

                  —

                  Stiprinti pastangas siekiant, kad civilinė kariuomenės kontrolė atitiktų ES valstybių narių praktiką. Užtikrinti, kad kariuomenė nesikištų į politinius reikalus ir kad civilinės valdžios institucijos visapusiškai vykdytų priežiūros funkcijas saugumo klausimais, įskaitant nacionalinės saugumo strategijos rengimą ir jos įgyvendinimą.

                  —

                  Imtis veiksmų, kad, sprendžiant saugumo klausimus, būtų pasiekta didesnė atskaitomybė ir skaidrumas.

                  —

                  Suteikti Parlamentui visą galią prižiūrėti karo ir gynybos politiką bei visas su ja susijusias išlaidas, taip pat pasitelkiant išorės auditą.

                  —

                  Karo teismų jurisdikciją apriboti karinio personalo karinėmis pareigomis.

            Teisminė sistema

                  —

                  Stiprinti pastangas, taip pat organizuojant mokymus, siekiant užtikrinti, kad teisminės institucijos su žmogaus teisėmis ir pagrindinėmis laisvėmis susijusius teisės aktus aiškintų laikydamiesi Europos žmogaus teisių ir pagrindinių laisvių apsaugos konvencijos (EŽTK), Europos Žmogaus Teisių Teismo (EŽTT) praktikos bei Turkijos Konstitucijos 90 straipsnio.

                  —

                  Užtikrinti, kad teisminės institucijos, visų pirma Aukščiausioji teisėjų ir prokurorų taryba ir tikrinimo sistema, būtų nepriklausomos nuo kitų valstybės institucijų. Konkrečiai užtikrinti, kad Aukščiausioji teisėjų ir prokurorų taryba atstovautų visoms teisminėms institucijoms.

                  —

                  Didinti teisminių institucijų veiksmingumą, visų pirma stiprinant jų institucinius gebėjimus ir priimant naują Civilinio proceso kodeksą.

                  —

                  Toliau steigti regioninius tarpinius apeliacinius teismus.

            Kovos su korupcija politika

                  —

                  Sukurti visapusišką kovos su korupcija strategiją, įskaitant kovą su aukšto lygio korupcija, ir įsteigti centrinę įstaigą, kuri stebėtų ir prižiūrėtų jos įgyvendinimą, įskaitant statistinių duomenų rengimą. Pagerinti visų susijusių institucijų koordinavimą.

                  —

                  Užtikrinti Reglamento dėl valstybės tarnautojų etiško elgesio principų įgyvendinimą, o jo nuostatas taikyti ir išrinktiems pareigūnams, teismų, akademiniam ir kariniam personalui.

                  —

                  Atsižvelgiant į Europos geriausią praktiką, apriboti politikams ir valstybės tarnautojams suteiktus imunitetus ir patobulinti politinių partijų ir rinkimų kampanijų finansavimo skaidrumą reglamentuojančius teisės aktus.

            Žmogaus teisės ir mažumų apsauga
      Tarptautinės žmogaus teisių apsaugos teisės laikymasis

                  —

                  Ratifikuoti JT konvencijos prieš kankinimą neprivalomą protokolą, kuriame numatoma sukurti kalinimo įstaigų nepriklausomos stebėsenos sistemą.

            Europos Žmogaus Teisių Teismas

                  —

                  Laikytis EŽTK ir užtikrinti, kad būtų visiškai vykdomi EŽTT sprendimai.

                  —

                  Iš dalies pakeisti Baudžiamojo proceso kodeksą, kad būtų užtikrinta teisė į pakartotinį teisminį bylos nagrinėjimą laikantis atitinkamų EŽTT sprendimų.

            Žmogaus teisių puoselėjimas ir užtikrinimas

                  —

                  Remiantis atitinkamais JT principais, sukurti nepriklausomą, tinkamai finansuojamą nacionalinę žmogaus teisių instituciją. Stebėti žmogaus teisių padėtį, taip pat naudojant statistinius duomenis.

                  —

                  Tęsti teisėsaugos institucijų personalo mokymą žmogaus teisių ir tyrimo metodų srityje.

            Pilietinės ir politinės teisės
      Kankinimų ir netinkamo elgesio prevencija

                  —

                  Užtikrinti, kad būtų įgyvendintos priemonės, priimtos vykdant visiško nepakantumo kankinimams ir netinkamam elgesiui politiką, remiantis EŽTK ir Europos kankinimų prevencijos komiteto rekomendacijomis.

                  —

                  Užtikrinti, kad visoje šalyje būtų įgyvendinamas Stambulo protokolas, ypač kad būtų dažniau naudojama medicinos ekspertizė.

                  —

                  Aktyviau kovoti su nebaudžiamumu. Užtikrinti, kad prokurorai laiku ir veiksmingai atliktų bylų tyrimus, pagal kuriuos teismai galėtų nustatyti ir nubausti nusikaltėlius.

            Prieiga prie teisingumo

                  —

                  Stiprinti pastangas siekiant užtikrinti tinkamą teisinę pagalbą ir kvalifikuotų vertėjų paslaugas.

            Saviraiškos laisvė

                  —

                  Siekiant užtikrinti, kad būtų visapusiškai gerbiama saviraiškos laisvė, remiantis EŽTK ir EŽTT praktika, patikslinti ir įgyvendinti teisės aktus, susijusius su saviraiškos laisve, įskaitant spaudos laisvę.

                  —

                  Ištaisyti patrauktų baudžiamojon atsakomybėn ar nuteistų už nesmurtinį nuomonės pareiškimą asmenų padėtį.

            Susirinkimų ir asociacijos laisvė

                  —

                  Toliau įgyvendinti visas reformas, susijusias su asociacijos ir taikių susirinkimų laisve, remiantis EŽTK ir su ja susijusia teismų praktika. Įgyvendinti priemones, kurios neleistų saugumo pajėgoms naudoti per daug jėgos.

                  —

                  Politines partijas reglamentuojančius teisės aktus suderinti su ES valstybių narių geriausia praktika šioje srityje.

            Pilietinės visuomenės organizacijos

                  —

                  Toliau stiprinti šalies pilietinės visuomenės vystymąsi ir jos dalyvavimą formuojant viešąją politiką.

                  —

                  Sudaryti palankias sąlygas visų sektorių Turkijos pilietinės visuomenės ir Europos partnerių atviriems ryšiams ir bendradarbiavimui bei juos skatinti.

            Religijos laisvė

                  —

                  Imtis būtinų priemonių tolerantiškai aplinkai sukurti, kurioje būtų visapusiškai praktiškai gerbiama religijos laisvė.

            Laikantis EŽTK ir remiantis EŽTT praktika:

                  —

                  Patikslinti ir įgyvendinti teisės aktus dėl fondų.

                  —

                  Aiškinti ir taikyti galiojančius teisės aktus, kol bus priimtas ir įgyvendintas naujas įstatymas dėl fondų.

                  —

                  Užtikrinti, kad ne musulmonų tikėjimo bendruomenės turėtų galimybę įgyti juridinio asmens statusą ir naudotis savo teisėmis.

                  —

                  Užtikrinti galimybę ne musulmonų tikėjimo mažumoms gauti religinį išsilavinimą, taip pat jų dvasininkų mokymo galimybę.

                  —

                  Užtikrinti vienodas sąlygas Turkijos ir užsienio piliečiams naudotis teise į religijos laisvę dalyvaujant organizuotų religinių bendruomenių gyvenime.

                  —

                  Priimti teisės aktus, kuriais būtų užkirstas kelias pakartotiniam teisminiam persekiojimui ir nuteisimui asmenų, atsisakiusių atlikti karinę tarnybą dėl sąžinės arba religinių priežasčių.

            Ekonominės ir socialinės teisės
      Moterų teisės

                  —

                  Toliau vykdyti priemones siekiant įgyvendinti galiojančius teisės aktus, susijusius su moterų teisėmis ir nukreiptus prieš visų rūšių smurtą prieš moteris, įskaitant dėl garbės padarytus nusikaltimus. Remiantis galiojančiais teisės aktais, užtikrinti specialius mokymus, skirtus teisėjams ir prokurorams, teisėsaugos institucijoms, savivaldybėms bei kitoms atsakingoms institucijoms, ir stiprinti pastangas siekiant visose didesnėse savivaldybėse įrengti prieglaudas moterims, kurioms gresia smurtas.

                  —

                  Toliau didinti plačiosios visuomenės, visų pirma vyrų, sąmoningumą lyčių klausimais bei stiprinti moterų vaidmenį visuomenėje, be kita ko, užtikrinant vienodas galimybes gauti išsilavinimą ir dalyvauti darbo rinkoje bei politiniame ir socialiniame gyvenime; siekiant šių tikslų remti moterų organizacijų vystymąsi.

            Vaikų teisės

                  —

                  Užtikrinti visapusišką Vaikų apsaugos įstatymo įgyvendinimą ir skatinti vaikų teisių apsaugą remiantis ES ir tarptautiniais standartais.

                  —

                  Toliau stengtis spręsti vaikų darbo bei skurdo problemą ir pagerinti gatvės vaikų padėtį.

            Darbo teisės ir profesinės sąjungos

                  —

                  Užtikrinti, kad būtų gerbiamos visos profesinių sąjungų teisės pagal ES standartus ir atitinkamas Tarptautinės darbo organizacijos konvencijas, visų pirma teises jungtis į organizacijas, streikuoti ir vesti kolektyvines derybas.

                  —

                  Toliau stiprinti socialinį dialogą, sudaryti palankias sąlygas bendradarbiavimui su ES partneriais ir jį skatinti.

            Kovos su diskriminacija politika

                  —

                  Teisės aktais ir praktiškai užtikrinti, kad visi asmenys visapusiškai naudotųsi žmogaus teisėmis ir pagrindinėmis laisvėmis, nediskriminuojant ir neatsižvelgiant į kalbą, politines pažiūras, lytį, rasinę ar etninę kilmę, religiją ar tikėjimą, negalią, amžių ir seksualinę orientaciją.

                  —

                  Sustiprinti pastangas siekiant patikslinti mokslo programas ir vadovėlius, kad iš jų būtų pašalinti diskriminuojantys tekstai.

            Mažumų teisės, kultūrinės teisės ir mažumų apsauga

                  —

                  Remiantis EŽTK ir Tautinių mažumų apsaugos pagrindų konvencijoje nustatytais principais bei atsižvelgiant į valstybių narių geriausią praktiką, užtikrinti kultūrinę įvairovę ir skatinti pagarbą mažumoms bei jų apsaugą.

                  —

                  Remiantis EŽTK 1 protokolu užtikrinti mažumų teisinę apsaugą, ypač jų taikaus naudojimosi nuosavybe teisę.

            Kultūrinės teisės

                  —

                  Padidinti realias galimybes klausyti ir matyti radijo ir televizijos laidas kitomis kalbomis nei turkų, visų pirma panaikinant tebegaliojančius teisinius apribojimus.

                  —

                  Patvirtinti tinkamas priemones siekiant remti kitų nei turkų kalbų mokymą.

            Padėtis rytuose ir pietryčiuose

                  —

                  Suformuoti visapusišką požiūrį į tai, kaip sumažinti regioninius skirtumus, ypač pagerinti padėtį pietrytinėje Turkijos dalyje, kad visi Turkijos piliečiai, įskaitant kurdų kilmės piliečius, turėtų daugiau ekonominių, socialinių ir kultūrinių galimybių.

                  —

                  Panaikinti kaimų apsaugos sistemą pietryčiuose.

                  —

                  Išvalyti vietovę nuo sausumos minų.

            Šalies viduje perkelti asmenys

                  —

                  Vadovaujantis JT Generalinio Sekretoriaus specialiojo atstovo perkeltųjų asmenų klausimams rekomendacijomis, toliau vykdyti priemones siekiant sudaryti palankias sąlygas šalies viduje perkeltiems asmenims grįžti į vietoves, iš kurių jie buvo iškelti.

                  —

                  Toliau įgyvendinti teisės aktus dėl nuostolių, patirtų dėl terorizmo, kompensavimo ir kovos su terorizmu. Užtikrinti, jog aukoms būtų kompensuojama sąžiningai ir greitai.

            Regioniniai klausimai ir tarptautiniai įsipareigojimai
      Kipras

                  —

                  Aktyviai remti pastangas įgyvendinti procesą, dėl kurio sutarta liepos 8 d., siekiant visapusiškai ir perspektyviai išspręsti Kipro problemą pagal JT sistemą ir principus, kuriais grindžiama ES, įskaitant konkrečius veiksmus, kuriais prisidedama kuriant tokiam visapusiškam sprendimui palankią aplinką.

                  —

                  Visiškai įgyvendinti protokolą, kuriuo Ankaros susitarimas pritaikomas atsižvelgiant į naujųjų valstybių narių įstojimą į ES, be kita ko, pašalinant visus galiojančius apribojimus su Kipro vėliava plaukiojantiems laivams, kurie naudojami Kipro prekybai (1).

                  —

                  Imtis konkrečių veiksmų siekiant kuo greičiau normalizuoti dvišalius Turkijos santykius su visomis ES valstybėmis narėmis, įskaitant Kipro Respubliką (1).

            Taikus pasienio konfliktų sprendimas

                  —

                  Toliau dėti pastangas siekiant išspręsti visus besitęsiančius pasienio konfliktus laikantis JT Chartijoje išdėstyto taikaus ginčų sprendimo principo, be kita ko, prireikus, kreipiantis į Tarptautinį Teisingumo Teismą.

                  —

                  Tvirtai įsipareigoti palaikyti gerus kaimyninius santykius; šalinti nesutarimų su kaimyninėmis šalimis priežastis; negrasinti ir nesiimti veiksmų, kurie galėtų neigiamai paveikti taikų pasienio konfliktų sprendimo procesą.

            Įsipareigojimai pagal Asociacijos susitarimą

                  —

                  Užtikrinti, kad būtų įgyvendinami įsipareigojimai, prisiimti pagal Asociacijos susitarimą, įskaitant įsipareigojimus dėl muitų sąjungos.

            Ekonominiai kriterijai

                  —

                  Toliau įgyvendinti tinkamą fiskalinę ir pinigų politiką siekiant imtis tinkamų priemonių makroekonomikos stabilumui ir prognozuojamumui išlaikyti. Įgyvendinti tvarią ir veiksmingą socialinės apsaugos sistemą.

                  —

                  Toliau stiprinti ekonominės politikos koordinavimą įvairiose institucijose ir politikos srityse tam, kad ūkis būtų grindžiamas nuoseklia ir tvaria ekonominės politikos sistema.

                  —

                  Tęsti valstybei priklausančių įmonių privatizavimą.

                  —

                  Tęsti rinkos liberalizavimą ir kainų reformas, visų pirma energetikos ir žemės ūkio srityse.

                  —

                  Šalinti darbo rinkos pusiausvyros sutrikimus. Šiuo tikslu tobulinti paskatų struktūras ir lankstumą darbo rinkoje siekiant padidinti dalyvavimo ir užimtumo lygį; tobulinti švietimo ir profesinio mokymo veiklą ir taip skatinti perėjimą nuo žemės ūkio prie paslaugų ekonomikos.

                  —

                  Gerinti verslo aplinką. Šiuo tikslu pagerinti komercinių teisminių institucijų veikimą ir užtikrinti rinkos reguliavimo institucijų nepriklausomumą; tobulinti bankroto procedūras siekiant pašalinti pasitraukimo iš rinkos kliūtis.

                  —

                  Nustatyti ir įgyvendinti priemones šešėlinės ekonomikos problemai spręsti.

            Gebėjimas prisiimti narystės įsipareigojimus
      1 skyrius.   Laisvas prekių judėjimas

                  —

                  Panaikinti importo leidimų arba licencijų reikalavimus, taip pat neproporcingus kitų produktų nei naudotos motorinės transporto priemonės pažymėjimų reikalavimus.

                  —

                  Pateikti Komisijai naudotų motorinių transporto priemonių importo leidimų panaikinimo planą.

                  —

                  Baigti nustatyti priemones, prieštaraujančias EB sutarties 28–30 straipsniams, parengti planą joms pašalinti ir į Turkijos teisės sistemą įtraukti abipusio pripažinimo sąlygą.

                  —

                  Išspręsti likusį klausimą dėl teisinės farmacijos produktų duomenų apsaugos.

            3 skyrius.   Įsisteigimo teisė ir laisvė teikti paslaugas

                  —

                  Pateikti išsamią strategiją, kurioje turėtų būti numatytas visų būtinų teisinio derinimo veiksmų ir veiksmų institucinių gebėjimų srityje, siekiant laikytis šio skyriaus acquis, tvarkaraštis.

                  —

                  Tęsti teisės aktų derinimą su abipusio profesinių kvalifikacijų pripažinimo acquis, konkrečiai numatant skirtingas akademinio pripažinimo ir profesinės kvalifikacijos pripažinimo procedūras bei priimant 2005 m. rugsėjo 7 d. Europos Parlamento ir Tarybos direktyvoje 2005/36/EB dėl profesinių kvalifikacijų pripažinimo (2) nustatytus būtiniausius rengimo reikalavimus.

                  —

                  Pradėti teisės aktų derinimą su pašto paslaugų acquis.

            4 skyrius.   Laisvas kapitalo judėjimas

                  —

                  Toliau šalinti apribojimus, turinčius poveikį tiesioginėms užsienio investicijoms iš ES.

                  —

                  Pradėti derinti mokėjimo sistemų teisės aktus su acquis.

            5 skyrius.   Viešieji pirkimai

                  —

                  Viešųjų pirkimų organizacijai suteikti užduotį užtikrinti politikos nuoseklumą ir valdyti jos įgyvendinimą.

                  —

                  Pateikti išsamią strategiją, kurioje būtų numatytos visos reformos, kurių reikia teisės aktų derinimui ir institucinių gebėjimų stiprinimui tam, kad būtų laikomasi acquis.

            6 skyrius.   Bendrovių teisė

                  —

                  Priimti naują Komercinį kodeksą.

            7 skyrius.   Intelektinės nuosavybės teisė

                  —

                  Sustiprinti policijos, muitinės ir teisminių institucijų gebėjimus užtikrinti intelektinės nuosavybės teises, be kita ko, stiprinant šių institucijų veiklos koordinavimą.

                  —

                  Visų pirma spręsti prekės ženklų klastojimo ir piratavimo problemą.

            8 skyrius.   Konkurencijos politika

                  —

                  Priimti acquis reikalavimus atitinkantį Valstybės pagalbos įstatymą ir įsteigti nepriklausomai veikiančią valstybės pagalbos kontrolės instituciją, pajėgią laikytis prisiimtų įsipareigojimų dėl skaidrumo.

                  —

                  Baigti rengti ir priimti ES reikalavimus atitinkančią nacionalinę plieno sektoriaus restruktūrizavimo programą.

            9 skyrius.   Finansinės paslaugos

                  —

                  Toliau derinti teisės aktus su naujais kredito įstaigų ir investicinių įmonių kapitalo reikalavimais bei kitomis susijusiomis direktyvomis (dėl indėlių garantijų sistemos, likvidavimo ir reorganizavimo, finansinių konglomeratų, banko sąskaitų).

                  —

                  Griežtinti rizikos ribojimo ir priežiūros standartus bankininkystės ir nebankiniame finansų sektoriuje. Įsteigti nepriklausomą draudimo ir pensijų sektoriaus reguliavimo ir priežiūros instituciją.

            10 skyrius.   Informacinė visuomenė ir žiniasklaida

                  —

                  Priimti naują su esama ES reguliavimo sistema suderintą Elektroninių ryšių įstatymą.

                  —

                  Baigti priimti ir įgyvendinti 2002 m. ES reguliavimo sistemos pagrindines pradines sąlygas.

                  —

                  Tęsti teisės aktų derinimą audiovizualinės politikos srityje, visų pirma su Televizijos be sienų direktyva.

            11 skyrius.   Žemės ūkis ir kaimo plėtra

                  —

                  Įsteigti IPARD (Pasirengimo narystei priemonės kaimo plėtros komponentas) agentūrą, akredituotą laikantis ES reikalavimų.

                  —

                  Panaikinti prekybos jautiena, gyvais galvijais ir šalutiniais produktais apribojimus.

            12 skyrius.   Maisto saugos, veterinarijos ir fitosanitarijos politika

                  —

                  Priimti ES reikalavimus atitinkantį maisto, pašarų ir veterinarijos klausimus reglamentuojantį pagrindų įstatymą, sudarantį sąlygas visiškai perkelti ES acquis į nacionalinę teisę.

                  —

                  Laikantis ES acquis, užtikrinti galvijų identifikavimo ir registravimo bei jų judėjimo registravimo sistemos veikimą ir pradėti įgyvendinti atitinkamą sistemą, susijusią su avių ir ožkų judėjimo sekimu.

                  —

                  Imtis reikiamų priemonių, kad Pasaulio gyvūnų sveikatos organizacija Trakijos regioną pripažintų zona, kurioje nuo snukio ir nagų ligos apsisaugoma skiepijant.

                  —

                  Remiantis ES acquis, suklasifikuoti visas žemės ūkio ir maisto produktų perdirbimo įmones į kategorijas ir parengti nacionalinę šių įmonių modernizavimo programą.

            13 skyrius.   Žuvininkystė

                  —

                  Sustiprinti administracines struktūras, visų pirma sukuriant centrinį už visus žuvininkystės reikalus atsakingą padalinį. Ypatingą dėmesį taip pat reikia skirti žuvininkystės tikrinimo ir kontrolės tarnybų stiprinimui.

                  —

                  Priimti patikslintą su ES reikalavimais suderintą Žuvininkystės įstatymą, apimantį išteklių ir laivyno valdymo sritį, taip pat tikrinimą ir kontrolę.

            14 skyrius.   Transporto politika

                  —

                  Priimti Geležinkelių pagrindų įstatymą siekiant palaipsniui atverti Turkijos geležinkelių transporto rinką ir atskirti infrastruktūros valdymo ir paslaugų teikimo funkcijas.

                  —

                  Toliau derinti jūrų sektoriaus teisės aktus ir juos įgyvendinti, ypač didelį dėmesį skiriant veiksmingai taršos prevencijai. Toliau stiprinti jūrų administravimą, be kita ko, gerinant Turkijos laivyno saugumą bei įgyvendinant jūrų saugumo acquis.

                  —

                  Aviacijos srityje dirbti siekiant rasti techninį sprendimą reikiamiems ryšiams sukurti, kad būtų užtikrintas deramas skrydžių saugos lygis Pietryčių Viduržemio jūros regione.

                  —

                  Pradėti „Bendrijos paskyrimo“ pripažinimo procesą ir pateikti aiškią strategiją dėl laipsniško teisės aktų suderinimo su Bendro Europos dangaus acquis.

                  —

                  Suderinti teisės aktus su atitinkamomis Europos civilinės aviacijos konferencijos politikos pareiškimo civilinės aviacijos saugumo srityje nuostatomis bei techninėmis sąlygomis ir jas įgyvendinti.

            15 skyrius.   Energetika

                  —

                  Toliau derinti teisės aktus su vidaus dujų ir elektros rinkos acquis ir tarpvalstybinių elektros energijos mainų acquis bei tęsti jų įgyvendinimą, taip pat atsižvelgiant į galimą prisijungimą prie Energijos bendrijos sutarties. Užtikrinti sąžiningų ir nediskriminuojančių dujų perdavimo taisyklių įgyvendinimą.

                  —

                  Toliau plėtoti įvairių reguliavimo institucijų administracinius gebėjimus ir užtikrinti jų nepriklausomumą.

                  —

                  Stiprinti administracinius gebėjimus ir tęsti teisės aktų derinimą energijos vartojimo efektyvumo srityje, skatinti labai veiksmingą bendrą šilumos ir elektros energijos gamybą ir plėtoti atsinaujinančią energiją transporto, elektros energijos gamybos ir šildymo bei vėsinimo srityse, be kita ko, nustatant tinkamus plataus užmojo tikslus ir iniciatyvas.

                  —

                  Prisijungti prie Jungtinės panaudoto kuro tvarkymo saugos ir radioaktyviųjų atliekų tvarkymo saugos konvencijos.

            16 skyrius.   Mokesčiai

                  —

                  Imtis praktinių žingsnių, kad būtų iš esmės sumažinti diskriminuojantys alkoholio gaminių, importuoto tabako bei importuotų cigarečių mokesčiai ir parengti su Komisija suderintą planą su aiškiomis gairėmis, kaip greitai panaikinti likusius diskriminuojančius mokesčius.

                  —

                  Toliau derinti teisės aktus PVM ir akcizo mokesčių srityje, visų pirma kiek tai susiję su jų struktūra ir taikomais tarifais.

                  —

                  Toliau stiprinti ir modernizuoti mokesčių administravimą, įskaitant IT sektorių, siekiant kad būtų geriau laikomasi teisės aktų ir geriau renkamos mokestinės pajamos, taip pat siekiant sumažinti šešėlinę ekonomiką.

            18 skyrius.   Statistika

                  —

                  Remiantis ESS 95 laiku teikti pagrindinius nacionalinių sąskaitų rodiklius.

                  —

                  Laikantis ES reikalavimų, suderinti informacijos rinkimo metodiką ir organizacinę sąrangą žemės ūkio statistiniams duomenims teikti.

                  —

                  Baigti kurti verslo įmonių registrą.

            19 skyrius.   Socialinė politika ir užimtumas

                  —

                  Sudaryti sąlygas veiksmingam socialiniam dialogui visais lygiais, inter alia, priimant naujus teisės aktus, panaikinančius profesinių sąjungų veiklą ribojančias nuostatas, ir užtikrinančius visapusiškas profesinių sąjungų teises.

                  —

                  Pateikti nedeklaruoto darbo Turkijoje analizę ir parengti planą šiai problemai spręsti, remiantis bendru veiksmų planu dėl acquis vykdymo užtikrinimo visos darbo jėgos labui.

                  —

                  Baigti rengti Bendrą integracijos memorandumą bei Bendrą užimtumo politikos prioritetų vertinimo dokumentą ir aktyviai įgyvendinti abu tolesnius procesus.

            20 skyrius.   Įmonių ir pramonės politika

                  —

                  Priimti patikslintą išsamią pramonės politikos strategiją.

            22 skyrius.   Regioninė politika ir struktūrinių priemonių koordinavimas

                  —

                  Stiprinti institucinių struktūrų kūrimą ir administracinius programavimo, projektų rengimo, stebėjimo, vertinimo ir finansinio valdymo bei kontrolės gebėjimus, visų pirma atitinkamų ministerijų lygiu, įgyvendinti ES pasirengimo narystei programas, rengiantis įgyvendinti Bendrijos sanglaudos politiką.

            23 skyrius.   Teisminės institucijos ir pagrindinės teisės

                  —

                  Stiprinti pastangas siekiant suderinti su acquis asmens duomenų apsaugos teisės aktus ir įsteigti nepriklausomą duomenų apsaugos priežiūros instituciją.

                  —

                  Informacija apie kitus prioritetus pateikta politinių kriterijų skirsnyje.

            24 skyrius.   Teisingumas, laisvė ir saugumas

                  —

                  Toliau stiprinti visas teisėsaugos institucijas ir suderinti jų statusą ir veikimo būdus su Europos standartais, taip pat plėtojant tarpžinybinį bendradarbiavimą. Priimti etikos kodeksą ir sukurti nepriklausomą ir veiksmingą skundų teikimo sistemą siekiant užtikrinti didesnę visų teisėsaugos institucijų atskaitomybę.

                  —

                  Toliau dėti pastangas siekiant įgyvendinti Nacionalinį migracijos ir prieglobsčio veiksmų planą (taip pat parengiant gaires) ir padidinti tarptautinius standartus atitinkančius kovos su nelegalia migracija gebėjimus.

                  —

                  Skubiai sudaryti readmisijos susitarimą su ES.

                  —

                  Padaryti pažangą rengiantis priimti išsamų acquis atitinkantį Prieglobsčio įstatymą, įskaitant prieglobsčio įstaigos įsteigimą.

                  —

                  Toliau dėti pastangas siekiant įgyvendinti nacionalinį integruoto sienų valdymo veiksmų planą, taip pat nustatant tikslias gaires. Reikėtų imtis veiksmų siekiant sukurti naują Sienų įstatymo vykdymo užtikrinimo instituciją.

                  —

                  Įgyvendinti nacionalinę kovos su organizuotu nusikalstamumu strategiją. Sustiprinti kovą su organizuotu nusikalstamumu, narkotikais, prekyba žmonėmis, sukčiavimu, korupcija ir pinigų plovimu.

            26 skyrius.   Švietimas ir kultūra

                  —

                  Sustiprinti nacionalinės „Mokymosi visą gyvenimą“ ir „Veiklaus jaunimo“ programų agentūros administracinius gebėjimus, kad ji galėtų susidoroti su padidėjusiu darbo krūviu.

            27 skyrius.   Aplinka

                  —

                  Priimti visapusišką laipsniško acquis perkėlimo į nacionalinę teisę, įgyvendinimo ir vykdymo užtikrinimo strategiją; joje turi būti pateiktas reikiamų administracinių gebėjimų nacionaliniu, regioniniu ir vietos lygiu bei reikiamų finansinių išteklių plėtojimo planas su gairėmis ir tvarkaraščiu.

                  —

                  Tęsti acquis, visų pirma horizontalaus poveikio ir pagrindinių teisės aktų, pavyzdžiui, poveikio aplinkai vertinimo, įskaitant tarpvalstybinius aspektus, perkėlimą į nacionalinę teisę, įgyvendinimą bei vykdymo užtikrinimą, ir toliau stiprinti administracinius gebėjimus.

                  —

                  Priimti nacionalinį atliekų tvarkymo planą.

            28 skyrius.   Vartotojų ir sveikatos apsauga

                  —

                  Toliau derinti teisės aktus su acquis vartotojų apsaugos ir sveikatos srityse, įskaitant kraujo, audinių ir ląstelių bei tabako sritis, ir užtikrinti tinkamas administracines struktūras bei vykdymo užtikrinimo gebėjimus.

                  —

                  Stiprinti teismų gebėjimą, be kita ko, organizuojant mokymą, užtikrinti vartotojų teisės aktų aiškinimo nuoseklumą.

            29 skyrius.   Muitų sąjunga

                  —

                  Suderinti teisės aktus dėl laisvųjų zonų, visų pirma muitinės tikrinimo ir mokesčių audito taisykles, su šios srities acquis.

                  —

                  Sustiprinti muitinės administracijos veiklos, ypač susijusios su kova su neteisėta prekyba ir padirbinėjimu, vykdymo užtikrinimo gebėjimus. Tęsti pasirengimą užtikrinti IT sistemų sąveiką su Europos Sąjungos IT sistemomis.

                  —

                  Panaikinti atleidimo nuo muito mokesčio lengvatą į Turkiją įvažiuojantiems keliautojams neapmuitinamų prekių parduotuvėse parduodamoms prekėms, kurioms taikomi muitų sąjungos reikalavimai.

            30 skyrius.   Išorės santykiai

                  —

                  Suderinti poziciją su ES pozicija Pasaulio prekybos organizacijoje dėl Dohos vystymosi darbotvarkės bei su ES pozicija EBPO.

                  —

                  Užbaigti derinimą su Europos bendrijos bendrosios lengvatų sistemos režimu.

                  —

                  Toliau stengtis sudaryti numatytus acquis atitinkančius laisvosios prekybos susitarimus su trečiosiomis šalimis.

            31 skyrius.   Užsienio, saugumo ir gynybos politika

                  —

                  Tęsti derinimą su ES bendrosiomis pozicijomis, deklaracijomis, pareiškimais ir demaršais dėl Bendros užsienio ir saugumo politikos (BUSP).

                  —

                  Suderinti politiką trečiųjų šalių atžvilgiu ir poziciją tarptautinėse organizacijose su ES ir jos valstybių narių politika ir pozicija, taip pat dėl visų ES valstybių narių narystės atitinkamose organizacijose ir tokių susitarimų kaip Wassenaaro.

            32 skyrius.   Finansų kontrolė

                  —

                  Priimti atnaujintą Viešosios vidaus finansų kontrolės (VVFK) politikos dokumentą ir su VVFK susijusius teisės aktus.

                  —

                  Priimti numatytus Tarptautinės aukščiausiųjų audito institucijų organizacijos (INTOSAI) standartus ir gaires atitinkančius teisės aktus, kuriais būtų užtikrintas Turkijos audito rūmų veikimas.

                  —

                  Sukurti nepriklausomai veikiančią kovos su sukčiavimu struktūrą, kuriai būtų pavesta vykdyti ES finansinių interesų apsaugą.

            3.2.   VIDUTINĖS TRUKMĖS LAIKOTARPIO PRIORITETAI
      Ekonominiai kriterijai

                  —

                  Užbaigti privatizavimo programą.

                  —

                  Užtikrinti viešųjų finansų tvarumą.

                  —

                  Toliau gerinti bendrą švietimo ir sveikatos apsaugos lygį, ypač daug dėmesio skiriant jaunajai kartai ir moterims.

                  —

                  Modernizuoti šalies infrastruktūrą, visų pirma energetikos ir transporto srityje, siekiant sustiprinti bendrą ūkio konkurencingumą.

            Gebėjimas prisiimti narystės įsipareigojimus

            2 skyrius.

            Laisvas darbuotojų judėjimas

                  —

                  Užtikrinti, kad valstybinės užimtumo tarnybos turėtų reikiamus gebėjimus dalyvauti EURES (Europos užimtumo tarnybų) tinklo veikloje.

                  —

                  Toliau stiprinti administracines struktūras, visų pirma susijusias su socialinės apsaugos sistemų derinimu.

            3 skyrius.

            Įsisteigimo teisė ir laisvė teikti paslaugas

                  —

                  Toliau šalinti įsisteigimo teisės ir laisvės teikti tarpvalstybines paslaugas apribojimus.

                  —

                  Tęsti teisės aktų derinimą su pašto paslaugų acquis.

                  —

                  Tęsti teisės aktų derinimą su abipusio profesinių kvalifikacijų pripažinimo acquis, ir visų pirma siekti panaikinti tautybės reikalavimus.

            5 skyrius.

            Viešieji pirkimai

                  —

                  Įgyvendinti viešųjų pirkimų strategiją.

                  —

                  Skatinti naudoti elektronines priemones atliekant viešųjų pirkimų procedūras.

            6 skyrius.

            Bendrovių teisė

                  —

                  Priimti ES standartus atitinkančią bendro pobūdžio finansinės atskaitomybės sistemą bendrovių apskaitos ir audito srityse.

                  —

                  Griežtinti reikalavimus teikti informaciją. Visų pirma priimti bendrovėms bendrą reikalavimą registruoti juridinių asmenų audito ir konsoliduotas finansines ataskaitas, siekiant jas paskelbti viešai.

            7 skyrius.

            Intelektinės nuosavybės teisė

                  —

                  Tęsti teisės aktų derinimą ir užtikrinti veiksmingą intelektinės nuosavybės teisių įgyvendinimą.

            8 skyrius.

            Konkurencijos politika

                  —

                  Derinti antrinės teisės aktus valstybės pagalbos srityje.

                  —

                  Užtikrinti skaidrumą valstybės pagalbos srityje, laikantis galiojančių dvišalių įsipareigojimų. Informuoti Bendriją apie visas galiojančias pagalbos schemas ir iš anksto pranešti apie visus atskirus atvejus, kai rengiamasi teikti pagalbą.

            10 skyrius.

            Informacinė visuomenė ir žiniasklaida

                  —

                  Tęsti elektroninių ryšių srities acquis perkėlimą į nacionalinę teisę ir jos įgyvendinimą bei pasirengti visiškam rinkų liberalizavimui.

                  —

                  Toliau derinti teisės aktus su acquis audiovizualinėje srityje ir stiprinti reguliavimo institucijos nepriklausomumą bei administracinius gebėjimus.

            11 skyrius.

            Žemės ūkis ir kaimo plėtra

                  —

                  Toliau kurti žemės sklypų identifikavimo sistemą ir nacionalinę ūkininkų registravimo sistemą, siekiant pasirengti tikrinimams, susijusiems su žemės ūkio paskirties žeme.

                  —

                  Atsižvelgiant į ateityje numatomų priemonių žemės ūkio ir aplinkos srityse įgyvendinimą, pradėti rengtis bandomųjų veiksmų aplinkos ir kaimo srityje vykdymui.

            12 skyrius.

            Maisto saugos, veterinarijos ir fitosanitarijos politika

                  —

                  Priimti gyvūnų ligų kontrolės priemones ir parengti ligų išnaikinimo planus, kai to reikia atsižvelgiant į gyvūnų sveikatos padėtį.

                  —

                  Padidinti kontrolės gebėjimus ir laboratorijų pajėgumus maisto saugos, veterinarijos ir fitosanitarijos srityse, ypač susijusius su etaloninėmis laboratorijomis, likučių bandymais (įskaitant kontrolės planus) ir mėginių ėmimo tvarka.

                  —

                  Derinti teisės aktus dėl užkrečiamųjų spongiforminių encefalopatijų ir gyvūninės kilmės šalutinių produktų bei pradėti kurti reikalingą rinkimo ir tvarkymo sistemą.

            13 skyrius.

            Žuvininkystė

                  —

                  Sukurti patikimą išteklių vertinimo sistemą, kuri teiktų tikslius duomenis apie jūros išteklius.

                  —

                  Suderinti esamą laivyno registrą su ES reikalavimais.

            14 skyrius.

            Transporto politika

                  —

                  Tęsti teisinį ir administracinį teisės aktų derinimą su transporto acquis, visų pirma kelių transporto ir skrydžių saugos srityse.

                  —

                  Stiprinti ES standartus atitinkančius gebėjimus įgyvendinti ES acquis, įskaitant kontrolės priemones.

            15 skyrius.

            Energetika

                  —

                  Užtikrinti, laikantis direktyvų dėl elektros energijos ir dujų, konkurencingos vidaus energijos rinkos sukūrimą. Toliau stiprinti veikiančiai ir konkurencingai energijos rinkai reikalingas administracines ir reguliavimo struktūras.

                  —

                  Priimti Branduolinės saugos įstatymą, kuriuo būtų užtikrinta aukšto lygio ES standartus atitinkanti branduolinė sauga.

            16 skyrius.

            Mokesčiai

                  —

                  Tęsti akcizo mokesčių ir PVM derinimą, visų pirma atskaitos, neapmokestinimo, specialiųjų schemų, mokesčių grąžinimo ir lengvatinių tarifų taikymo srityse.

            18 skyrius.

            Statistika

                  —

                  Stiprinti koordinuojantį Turkstato vaidmenį ir pagerinti jo administracinius gebėjimus siekiant užtikrinti laiku atliekamą duomenų surinkimą, tvarkymą ir sklaidą.

            19 skyrius.

            Socialinė politika ir užimtumas

                  —

                  Tęsti acquis perkėlimą į nacionalinę teisę ir bendradarbiaujant su socialiniais partneriais stiprinti su šiomis sritimis susijusias administracines ir teisėsaugos struktūras, įskaitant darbo inspekcijas.

                  —

                  Stiprinti gebėjimus vertinti ir stebėti darbo rinką ir socialinę raidą bei spręsti struktūrines problemas.

            21 skyrius.

            Transeuropiniai tinklai

                  —

                  Teikti prioritetą projektams, nustatytiems remiantis Transporto infrastruktūros poreikių įvertinimu bei Europos bendrijos transeuropinio tinklo (TEN) energetikos gairėse nustatytiems bendros svarbos projektams.

            22 skyrius.

            Regioninė politika ir struktūrinės politikos priemonių koordinavimas

                  —

                  Plėtoti administracinius gebėjimus centriniu, regionų ir vietos lygiu, rengiantis ateityje galimam Bendrijos sanglaudos politikos įgyvendinimui.

            24 skyrius.

            Teisingumas, laisvė ir saugumas

                  —

                  Spartinti pastangas sukurti acquis atitinkančią integruotą sienų valdymo sistemą, paremtą glaudžiu institucijų veiklos derinimu ir personalo profesionalumu, kuri, inter alia, apimtų išankstinės patikros mechanizmą, skirtą prie sienos nustatyti asmenis, kuriems reikalinga tarptautinė apsauga.

                  —

                  Tęsti teisės aktų derinimą su acquis prieglobsčio srityje, visų pirma panaikinant prie Ženevos konvencijos pridedamą geografinę išlygą ir stiprinant pabėgėlių apsaugos, socialinės pagalbos ir integracijos priemones.

                  —

                  Užtikrinti, kad Turkijos teisės aktai atitiktų acquis civilinių bylų srityje ir stiprinti teisminių institucijų gebėjimą taikyti acquis.

            27 skyrius.

            Aplinka

                  —

                  Toliau perkelti į nacionalinę teisę ir įgyvendinti acquis, susijusią su pagrindiniais teisės aktais, tarptautinėmis aplinkos apsaugos konvencijomis ir teisės aktais dėl gamtos apsaugos, vandens kokybės, cheminių medžiagų, pramonės taršos ir rizikos valdymo bei atliekų tvarkymo.

                  —

                  Toliau siekti, kad aplinkos apsaugos reikalavimai būtų įtraukiami į kitų sektorių politiką.

            28 skyrius.

            Vartotojų ir sveikatos apsauga

                  —

                  Užtikrinti aukštą apsaugos lygį veiksmingai taikant vartotojų apsaugos taisykles ir įtraukiant atitinkamas vartotojų organizacijas.

                  —

                  Psichikos sveikatos srityje sukurti bendruomenines tarnybas, kurios būtų alternatyva hospitalizavimui, ir užtikrinti, kad būtų skiriama pakankamai finansinių išteklių psichikos sveikatos priežiūrai.

            29 skyrius.

            Muitų sąjunga

                  —

                  Užbaigti muitų teisės aktų dėl dvejopo naudojimo gaminių ir technologijų, prekursorių ir suklastotų bei piratinių prekių, derinimą.

            32 skyrius.

            Finansų kontrolė

                  —

                  Turkijos baudžiamąjį kodeksą suderinti su Europos Bendrijų finansinių interesų apsaugos konvencija (PIF konvencija) ir jos protokolais.

            4.   PROGRAMAVIMAS
      Finansinė parama Stojimo partnerystės programoje nustatytiems prioritetams įgyvendinti bus teikiama naudojant dvi finansines priemones: 2006 m. ir anksčiau priimtos programos bus įgyvendinamos remiantis 2001 m. gruodžio 17 d. Tarybos reglamentu (EB) Nr. 2500/2001 dėl pasirengimo stojimui finansinės paramos Turkijai (3). Nuo 2007 m. priimtos programos ir projektai bus įgyvendinami remiantis Reglamentu (EB) Nr. 1085/2006. Pagal abi priemones Komisija priėmė arba priims finansavimo sprendimus, kuriuos priėmus Komisija ir Turkija pasirašys finansavimo susitarimus. Finansavimo susitarimai yra konkrečių programų įgyvendinimo teisinis pagrindas.
      Be to, Turkija turi galimybę gauti finansavimą pagal daugiašales ir horizontalias programas.
      5.   SĄLYGOS
      Bendrijos parama finansuojant projektus naudojant pasirengimo narystei priemones priklauso nuo to, kaip Turkija vykdys savo įsipareigojimus pagal EB ir Turkijos susitarimus, įskaitant Muitų sąjungos sprendimą 1/95 ir kitus sprendimus, ir kokių ji imsis tolesnių konkrečių priemonių, kad atitiktų Kopenhagos kriterijus, bei visų pirma kokią pažangą ji darys įgyvendindama konkrečius šios patikslintos Stojimo partnerystės programos prioritetus.
      Nesilaikant šių bendrųjų sąlygų, Taryba, vadovaudamasi Reglamentu (EB) Nr. 2500/2001 arba Reglamento (EB) Nr. 1085/2006 21 straipsniu, gali priimti sprendimą sustabdyti finansinę paramą. Konkrečios sąlygos taip pat yra įtrauktos į atskiras metines programas. Priėmus finansavimo sprendimus, su Turkija bus pasirašytas finansavimo susitarimas.
      6.   STEBĖSENA
      Stojimo partnerystės programos įgyvendinimas tikrinamas naudojantis mechanizmais, tinkamai nustatytais Asociacijos susitarime, ir remiantis Komisijos pažangos ataskaitomis.
      Asociacijos susitarimo pakomitečiai suteikia galimybę peržiūrėti Stojimo partnerystės prioritetų įgyvendinimą ir pažangą, daromą derinant ir įgyvendinant teisės aktus bei užtikrinant jų vykdymą. Asociacijos komitetas aptaria bendrus pokyčius, pažangą ir problemas siekiant įgyvendinti Stojimo partnerystės programos prioritetus, taip pat konkretesnius pakomitečių jam nurodytus klausimus.
      Kaip vykdomos pasirengimo stojimui finansinės paramos programos, drauge stebi Turkija ir Komisija, pasitelkusios Jungtinį priežiūros komitetą (JPK)/IPA priežiūros komitetą. Siekiant užtikrinti stebėsenos veiksmingumą, pagal kiekvieną finansavimo susitarimą finansuojamuose projektuose turi būti nurodyti patikrinami ir išmatuojami pasiekimų rodikliai. Šiais rodikliais pagrįsta stebėsena padės Komisijai, JPK/IPA priežiūros komitetui ir Turkijai vėliau prireikus pakeisti esamų programų kryptį ir sukurti naujas programas. JPK/IPA priežiūros komitetas užtikrina, kad pagal pasirengimo narystei programas finansuojami veiksmai būtų suderinti su Stojimo partnerystės programa.
      Stojimo partnerystės programa prireikus bus toliau keičiama remiantis Reglamento (EB) Nr. 390/2001 2 straipsniu.

         (1)  Žr. taip pat 2005 m. rugsėjo 21 d. Europos bendrijos ir jos valstybių narių deklaraciją.

         (2)  OL L 255, 2005 9 30, p. 22. Direktyva su paskutiniais pakeitimais, padarytais Komisijos reglamentu (EB) Nr. 1430/2007 (OL L 320, 2007 12 6, p. 3).

         (3)  OL L 342, 2001 12 27, p. 1. Reglamentas panaikintas Reglamentu (EB) Nr. 1085/2006.


title: 2016 m. balandžio 28 d. Europos Parlamento sprendimas (ES) 2016/1575 dėl Europos Sąjungos pagrindinių teisių agentūros 2014 finansinių metų sąskaitų uždarymo

text:
14.9.2016

               LT

               Europos Sąjungos oficialusis leidinys

               L 246/373

         EUROPOS PARLAMENTO SPRENDIMAS (ES) 2016/1575
   2016 m. balandžio 28 d.
   dėl Europos Sąjungos pagrindinių teisių agentūros 2014 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Europos Sąjungos pagrindinių teisių agentūros 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos Sąjungos pagrindinių teisių agentūros 2014 finansinių metų metinių ataskaitų kartu su Agentūros atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad Agentūra įvykdė 2014 finansinių metų biudžetą (05584/2016 – C8-0064/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2007 m. vasario 15 d. Tarybos reglamentą (EB) Nr. 168/2007, įsteigiantį Europos Sąjungos pagrindinių teisių agentūrą (4), ypač į jo 21 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A8–0108/2016),

               1.

               pažymi, kad Europos Sąjungos pagrindinių teisių agentūros galutinėse metinėse ataskaitose buvo pateikti Audito Rūmų ataskaitos priede nurodyti duomenys;

               2.

               pritaria Europos Sąjungos pagrindinių teisių agentūros 2014 finansinių metų sąskaitų uždarymui;

               3.

               paveda Pirmininkui perduoti šį sprendimą Europos Sąjungos pagrindinių teisių agentūros direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 334.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 53, 2007 2 22, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2014/741/ES: 2014 m. spalio 21 d. Tarybos sprendimas, kuriuo nustatoma pozicija, kurios Europos Sąjungos vardu turi būti laikomasi Viešųjų pirkimų komitete dėl Sąjungos prieštaravimo, kad iš Sutarties dėl viešųjų pirkimų I papildymo 3 priedo Japonijos sąrašo būtų išbraukti trys subjektai, panaikinimo

text:
29.10.2014

               LT

               Europos Sąjungos oficialusis leidinys

               L 308/97

         TARYBOS SPRENDIMAS
   2014 m. spalio 21 d.
   kuriuo nustatoma pozicija, kurios Europos Sąjungos vardu turi būti laikomasi Viešųjų pirkimų komitete dėl Sąjungos prieštaravimo, kad iš Sutarties dėl viešųjų pirkimų I papildymo 3 priedo Japonijos sąrašo būtų išbraukti trys subjektai, panaikinimo

      (2014/741/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               2001 m. rugpjūčio 29 d. SVP šalims perduotas Japonijos pranešimas pagal 1994 m. Sutarties dėl viešųjų pirkimų (toliau – 1994 m. SVP) XXIV straipsnio 6 dalies b punktą apie ketinimą pagal Japonijos pasiūlymą dėl I papildymo 3 priedo iš sąrašo išbraukti Rytų Japonijos geležinkelio įmonę, Vidurio Japonijos geležinkelio įmonę ir Vakarų Japonijos geležinkelio įmonę (toliau – trys geležinkelio įmonės);

               (2)

               2001 m. spalio 1 d. Sąjunga pagal 1994 m. SVP XXIV straipsnio 6 dalies b punktą pareiškė prieštaravimą dėl pasiūlytų pakeitimų, apie kuriuos pranešė Japonija, kad galėtų išsamiai išnagrinėti priežastis, dėl kurių tas tris įmones ketinama išbraukti iš sąrašo, nes būta tam tikrų abejonių;

               (3)

               nepaisant Sąjungos ir Japonijos konsultacijų, Sąjunga, priešingai nei visos kitos prieštaraujančios šalys, savo prieštaravimo neatsiėmė;

               (4)

               persvarstant 1994 m. SVP, į Sąjungos prieštaravimą buvo atsižvelgta. Japonija į 3 priedo I priedėlį trijų geležinkelio įmonių neįrašė, bet įtraukė pastabą, kurioje nurodė, kad trys geležinkelio įmonės laikomos įtrauktomis į Japonijos pasiūlymą dėl 3 priedo tol, kol Sąjunga nebeprieštaraus tų įmonių išbraukimui iš sąrašo;

               (5)

               nustatydama bendradarbiavimo apimtį pagal ES ir Japonijos laisvosios prekybos susitarimą ir atsižvelgdama į derybas dėl viešųjų pirkimų, susijusių su tuo prekybos susitarimu, Sąjunga pareiškė esanti pasirengusi nebeprieštarauti, kad šios trys Japonijos įmonės būtų išbrauktos iš sąrašo, atsižvelgiant į Tarybos priimtą veiksmų planą dėl geležinkelių ir miesto transporto ir nedarant poveikio jokiam Japonijos geležinkelių rinkos konkurencijos lygio vertinimui;

               (6)

               atsižvelgiant į tai, kad Japonija patvirtino savo ketinimą iš esmės persvarstyti eksploatavimo saugos sąlygos taikymo sąlygas, kaip numatyta Japonijos pasiūlymo dėl I papildymo 2 priedo 4 pastaboje ir 3 priedo 3 pastabos a punkte, ir remti nediskriminacinę trijų geležinkelių įmonių viešųjų pirkimų praktiką, Sąjunga turėtų nebeprieštarauti, kad šios trys Japonijos įmonės būtų išbrauktos iš sąrašo;

               (7)

               tai, kad Sąjunga nebeprieštarauja, neturėtų pažeisti jos pozicijos Viešųjų pirkimų komitete dėl sprendimo dėl orientacinių kriterijų, rodančių, kad Vyriausybės kontrolė arba įtaka subjekto pirkimams pagal persvarstytos SVP XIX straipsnio 8 dalį buvo iš esmės panaikinta, visų pirma iš esmės panaikinta Vyriausybės kontrolė arba įtaka, jeigu šios įmonės nevykdo veiklos konkurencinėje aplinkoje;

               (8)

               tinkama nustatyti, kokios pozicijos turi būti laikomasi Sąjungos vardu Viešųjų pirkimų komitete dėl prieštaravimo panaikinimo,

         PRIĖMĖ ŠĮ SPRENDIMĄ:
   1 straipsnis
   Pozicija, kuri turi būti patvirtinta Europos Sąjungos vardu Viešųjų pirkimų komitete yra ta, kad Sąjunga panaikina prieštaravimą pagal Japonijos pasiūlymą dėl Sutarties dėl viešųjų pirkimų I papildymo 3 priedo iš sąrašo išbraukti Rytų Japonijos geležinkelio įmonę, Vidurio Japonijos geležinkelio įmonę ir Vakarų Japonijos geležinkelio įmonę.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2014 m. spalio 21 d.

            Tarybos vardu

            Pirmininkas

         S. GOZI


title: 2014/566/ES: 2014 m. balandžio 3 d. Europos Parlamento sprendimas dėl Europos profesinio mokymo plėtros centro 2012 finansinių metų sąskaitų uždarymo

text:
5.9.2014

               LT

               Europos Sąjungos oficialusis leidinys

               L 266/173

         EUROPOS PARLAMENTO SPRENDIMAS
   2014 m. balandžio 3 d.
   dėl Europos profesinio mokymo plėtros centro 2012 finansinių metų sąskaitų uždarymo
   (2014/566/ES)
   EUROPOS PARLAMENTAS,

               —

               atsižvelgdamas į Europos profesinio mokymo plėtros centro 2012 finansinių metų galutines metines finansines ataskaitas,

               —

               atsižvelgdamas į Audito Rūmų ataskaitą dėl Europos profesinio mokymo plėtros centro 2012 finansinių metų metinių finansinių ataskaitų su Centro atsakymais (1),

               —

               atsižvelgdamas į Tarybos 2014 m. vasario 18 d. rekomendaciją (05849/2014 – C7–0054/2014),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo (4), ypač į jo 12 a straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Užimtumo ir socialinių reikalų komiteto nuomonę (A7–0207/2014),

               1.

               pritaria Europos profesinio mokymo plėtros centro 2012 finansinių metų sąskaitų uždarymui;

               2.

               paveda Pirmininkui perduoti šį sprendimą Europos profesinio mokymo plėtros centro direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 365, 2013 12 13, p. 21.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 39, 1975 2 13, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.